《清渭八景·高村夜月》
宋代·何子举

缓步高村纳晚凉，徘徊更觉景难忘。
一轮月照碧梧影，万壑风飘丹桂香。
苏子何须游赤壁，群仙正好泛琼觞。
洞箫吹彻东方白，玉兔还留不夜光。

作者简介：何子举（？～一二六六），字师尹，号宽居，婺州（今浙江金华）人。理宗淳祐七年（一二四七）进士。仕至枢密院都承旨，出知赣州。度宗咸淳二年卒，谥文直。事见《鲁斋集》卷一二《跋宽居帖》、清康熙《金华府志》卷一八。今录诗九首。